SET เดือนก.ย.เพิ่มขึ้น 15% มูลค่าซื้อขายต่างชาติสูงสุดในรอบ 2 ปี 7 เดือน
สรุปภาวะ SET เดือนก.ย.เพิ่มขึ้น 15% ต่างชาติซื้อสุทธิในตลาดหลักทรัพย์ไทยเพียงแห่งเดียว ขณะที่ขายสุทธิในตลาดหลักทรัพย์อาเซียนอื่น มูลค่าซื้อขายต่างชาติสูงสุดในรอบ 2 ปี 7 เดือน 
12 ต.ค. 2559

ผู้สื่อข่าวรายงานว่า ในเดือนกันยายน 2559 ดัชนีตลาดหลักทรัพย์ไทย (SET Index) ปิดที่ 1,483.21 จุด โดยเพิ่มขึ้น 15.2% จากสิ้นปีก่อน โดยมีผู้ลงทุนต่างประเทศซื้อสุทธิในตลาดหลักทรัพย์ไทยเพียงแห่งเดียวในขณะที่ขายสุทธิในตลาดหลักทรัพย์อาเซียนอื่นได้แก่ อินโดนีเซีย ฟิลิปปินส์ และเวียดนาม
นอกจากนี้ผู้ลงทุนต่างประเทศมีบทบาทในการสร้างสภาพคล่องในตลาดหลักทรัพย์ไทยมากขึ้นอย่างมีนัยสำคัญโดยสัดส่วนมูลค่าซื้อขายของผู้ลงทุนต่างชาติเพิ่มขึ้นเป็น 30.3% ของมูลค่าซื้อขายรวม สูงที่สุดในรอบ 2ปี 7 เดือนนับตั้งแต่เดือนมกราคม 2557 สำหรับตลาด TFEXทำสถิติสูงสุดใหม่ต่อเนื่องจากเดือนก่อนโดยมูลค่าซื้อขายเฉลี่ยต่อวันในเดือนกันยายน เพิ่มขึ้นเป็น 4.7แสนสัญญาต่อวัน เพิ่มขึ้น 45.5% จากเดือนก่อนหน้า
ด้านมูลค่าหลักทรัพย์ตามราคาตลาดรวมของ SET และ mai ในเดือนกันยายน อยู่ที่ 14.7 ล้านล้านบาท เพิ่มขึ้น 16.83% จากสิ้นปี 2558  ขณะที่มูลค่าซื้อขายเฉลี่ยต่อวันของ SET และ mai ในเดือนกันยายน รวมอยู่ที่57,862  ล้านบาท เพิ่มขึ้น 46.66% จากช่วงเดียวกันปีก่อน
 
สรุปตัวเลขที่สำคัญ
ภาวะตลาดหลักทรัพย์ไทย
-ณ สิ้นเดือนกันยายน 2559 ดัชนีตลาดหลักทรัพย์ (SET Index) ปิดที่ 1,483.21 จุด เพิ่มขึ้นจากสิ้นปีก่อน 15.2% ซึ่งลดลงจากเดือนก่อนหน้า 4.2%
-มูลค่าหลักทรัพย์ตามราคาตลาด (Market capitalization) ของ SET อยู่ที่ 14,364,585 ล้านบาท เพิ่มขึ้น 16.95% จากสิ้นปีก่อน ขณะที่ mai อยู่ที่  362,722 ล้านบาท เพิ่มขึ้น 12.13% จากสิ้นปีก่อน
-Forward P/E ของ SET อยู่ที่ 15.58 เท่า และ mai อยู่ที่ 22.52 เท่า โดยอัตราเงินปันผลตอบแทนของ SET เพิ่มขึ้นเป็น 3.25% และ mai เพิ่มเป็น 1.41% ณ สิ้นเดือนกันยายน 2559
-เดือนกันยายน มูลค่าซื้อขายเฉลี่ยต่อวันรวม SET และ mai อยู่ที่ 57,862 ล้านบาท เพิ่มขึ้น 46.66% จากช่วงเดียวกันปีก่อน ทั้งนี้ตั้งแต่ มกราคม-กันยายน มูลค่าซื้อขายเฉลี่ยต่อวันรวม SET และ mai อยู่ที่ 51,654 ล้านบาท หรือเพิ่มขึ้น 13.72% เมื่อเทียบกับช่วงเดียวกันของปีก่อน
-ผู้ลงทุนต่างประเทศซื้อสุทธิต่อเนื่องเป็นเดือนที่ 5 ในเดือนกันยายน ด้วยมูลค่าซื้อสุทธิ 17,643 ล้านบาท ทำให้ตั้งแต่ต้นปีนี้จนถึงสิ้นเดือนกันยายน ผู้ลงทุนต่างประเทศซื้อสุทธิรวม 133,272 ล้านบาท
-เดือนกันยายน บริษัทจดทะเบียนใน SET และ mai มีมูลค่าระดมทุนรวม 13,447 ล้านบาท ซึ่งมาจากการระดมทุนในตลาดแรก 8,140 ล้านบาท และการระดมทุนในตลาดรอง 5,307 ล้านบาท ทำให้ตั้งแต่มกราคม-กันยายน มีมูลค่าระดมทุนรวม 202,669 ล้านบาท
 
ภาวะตลาดสัญญาซื้อขายล่วงหน้า
-ในเดือนกันยายน ตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 472,321 สัญญา เพิ่มขึ้น 45.51% จากเดือนก่อนหน้า ส่วนใหญ่มาจากการซื้อขายที่เพิ่มขึ้นของ SET 50 Index Options และ SET 50 IndexFutures โดยตั้งแต่ต้นปีถึงสิ้นเดือนกันยายนตลาดสัญญาซื้อขายล่วงหน้ามีปริมาณการซื้อขายเฉลี่ยต่อวันรวม 279,761 สัญญาเพิ่มขึ้น 40.06%เมื่อเทียบกับทั้งปี 2558  ส่วนใหญ่มาจากการซื้อขายที่เพิ่มขึ้นของ 10 Baht Gold Futures และ Single Stock Futures